ཡར་འབྲོག་གཡུ་མཚོ

ནི་མཚོ་ཆེན་བཞིའི་ཡ་གྱལ་ཞིག་ཡིན། 
 གནས་བབ། 
 ཡར་འབྲོག་གཡུ་མཚོ་ནི་དབུས་གཙང་གཉིས་ཀྱི་བར་དུ་གནས་ཤིང་། ད་ལྟའི་བོད་ལྗོངས་ལྷོ་ཁ་ས་ཁུལ་སྣ་དཀར་རྩེ་རྫོང་དུ་གནས་ཡོད། 
 ལོ་རྒྱུས་སམ་ཤོད་སྲོལ། 
 ཡར་འབྲོག་ཅེས་པ་ནི་ཡུལ་མིང་མཚོར་ཐོགས་པའམ་ཡང་ན་མཚོ་མིང་ཡུལ་དུ་ཐོགས་པར་གསུངས་ཤིང་། དེར་སྙན་པར་ཁྱབ་པའི་ཤོད་རྒྱུན་དང་ལྡན་པ་སྟེ། སྤྱིར་ན་གངས་ལྗོངས་ཀུན་ཏུ་བླ་མཚོ་མོ་དང་གནས་རི་ཕོ་བཞིན་དུ་རྟགས་ནས་ཕན་ཚུན་བཟའ་མཚོ་ཡིན་པའི་ཤོད་རྒྱུན་ཀུན་ཏུ་ཁྱབ་ཀྱང་ཡར་འབྲོག་གཡུ་མཚོར་དེ་དང་མི་མཐུན་པའི་ཤོད་སྲོལ་ངོ་མཚར་ལྡན་པ་ཞིག་ཡོད། ཡར་འབྲོག་གཡུ་མཚོ་ནས་རྒྱང་ཐག་མི་རིང་བའི་སར་ཕུ་མ་གཡུ་མཚོ་ཞེས་པ་ཞིག་གནས་ཤིང་། མཚོ་དེ་གཉིས་ཚན་ཚུན་བཟའ་མཚོ་ཡིན་པར་བཤད་དེ། ཡར་འབྲོག་གཡུ་མཚོ་ནི་དྭངས་ཤིང་སྔོ་བ་དང་གནམ་གཤིས་དང་བསྟུན་ནས་མཚོ་ཁ་དོག་ལ་གྱུར་བ་འགྲོ་བས་རྒྱན་ཆ་དང་བྱི་དོར་ལ་དགའ་བའི་བུད་མེད་ལྟ་བུ་དང་ཕུ་མ་གཡུ་མཚོ་ནི་ཕོ་ཡིན་པས་དེ་ལས་ཅུང་རྙོག་ཅིང་ཁ་དོག་ལ་མངོན་གསལ་དོད་པའི་གྱུར་བ་མེད། ལོ་འཁོར་གཅིག་སྟེ་ལོ་ངོ་བཅུ་གཉིས་ནང་མཚོ་ཆུ་ལུད་དེ་ཕན་ཚུན་ལུས་འབྲེལ་ཐེངས་གཅིག་ཡོང་གི་ཡོད་པར་བཤད། 
 ཡུལ་སྐོར། 
 བོད་ཀྱི་སྲོལ་རྒྱུན་དང་འགྲོ་འདུག་སྡོད་གསུམ་དེ་བཞིན་རང་འབྱུང་གི་ཁྱད་དུ་འཕགས་པའི་ཁོར་ཡུག་ལ་མཛམ་གླིང་ཡུལ་གྲུ་ཀུན་གྱི་སྐྱེ་བོས་དོ་སྣང་ཚད་མེད་བྱེད་ཀྱི་ཡོད་ཅིང་། ལྷག་པར་དུ་བོད་དུ་ཡུལ་སྐོར་དུ་བསྐྱོད་རྒྱུ་དེ་སྐྱེ་བོ་མི་ཉུང་བ་ཞིག་གི་ཕུགས་རེ་ཡིན་པའི་དུས་འདིར་ཡར་འབྲོག་གཡུ་མཚོས་ཡུལ་སྐོར་པ་མང་པོའི་འདྲེན་བྱེད་ཀྱི་མདའ་མོ་བཀུག་པར་བྱེད་ཀྱི་ཡོད།